የኢትዮጵያ ኦርቶዶክስ ተዋሕዶ ቤተ ክርስቲያን የሰላምና አንድነት ጉባኤ በቅድስት አገር ኢትዮጵያ ለሚገኙት መላው የቅዱስ ሲኖዶስ አባላት ከታላቅ አደራ ጋር ማሳሰብ የሚፈልገው ዐቢይ ጉዳይ በአገር ውስጥና ከአገር ውጭ በምትገኙት ብፁዓን አባቶች መልካም ፈቃድ የተጀመረው የዕርቀ ሰላም ውይይት ከፍጻሜ ሳይደርስ በመካከል ሌላ ፓትርያርክ ቢመረጥ ቤተ ክርስቲያናችን ላለፉት ሃያ ዓመታት ተከፋፍላ ካሳለፈችው አሳፋሪና አሳዛኝ ታሪክ እጅግ ወደ ባሰና ውስብስብ ወደሆነ ችግር ውስጥ እንድትወድቅ ያደርጋታል። ስለሆነም ከዚህ ፈተና ለመዳን ብቸኛው መፍትሔ በአገር ውስጥና ከአገር ውጭ የምትገኙት ብፁዓን አባቶች በጋራ ተወያይታችሁ፣ ያለፈውን ችግር በውይይት ፈትታችሁ፤ የልዩነት ታሪካችንን በአንድነት አድሳችሁ ለወደፊቱ ለቅድስት ቤተ ክርስቲያናችን ይበጃል የምትሉትን ማናቸውንም መፍትሔ በጋራ ኃላፊነት ወስዳችሁ በአንድነት ተግባራዊ እንድታደርጉ በታላቅ ትሕትናና አክብሮት እንጠይቃለን። ይህ ካልሆነ ግን በአገር ውስጥም ሆነ ከአገር ውጪ ያሉት አባቶች ሌላ ፓትርያርክ እየሾሙ ለዘለቄታው በልዩነት እንዲኖሩ በር ከመክፈቱም በላይ ቀሪውን የአገልግሎት ዕድሜያችሁንንም በልዩነት የሚያሳልፍ በመሆኑ ለቅድስት ቤተ ክርስቲያን ስትሉ ከሁሉ አስቀድማችሁ ላለፉት ሃያ ዓመታት የቆየውን የልዩነት ምዕራፍ በፍጹም ኅብረትና አንድነት እንድትዘጉት የሰላምና አንድነት ጉባኤው በአክብሮት ይማጸናችኋል።
